DAVLAT DAROMADIGA O‘TKAZILADIGAN MOL-MULKNI HISOBGA OLISh, BAHOLASh VA SOTISh TARTIBI TO‘G‘RISIDAGI NIZOMNI TASDIQLASh HAQIDA

Davlat daromadiga o‘tkaziladigan mol-mulkni hisobga olish, baholash va sotishni tartibga solish maqsadida, shuningdek “Sud hujjatlari va boshqa organlar hujjatlarini ijro etish to‘g‘risida”gi O‘zbekiston Respublikasining Qonuniga muvofiq Vazirlar Mahkamasi qaror qiladi:
 1. Davlat daromadiga o‘tkaziladigan mol-mulkni hisobga olish, baholash va sotish tartibi to‘g‘risidagi Nizom 1-ilovaga muvofiq tasdiqlansin hamda Nizom 2003-yil 1-fevraldan boshlab amalga kiritilsin. 
 2. Belgilab qo‘yilsinki, davlat daromadiga o‘tkazilishi to‘g‘risida 2003-yil 1-fevralgacha qaror qabul qilingan mol-mulk mazkur qaror bilan tasdiqlangan “Davlat daromadiga o‘tkaziladigan mol-mulkni hisobga olish, baholash va sotish tartibi to‘g‘risidagi Nizom” amalga kiritilgunga qadar amalda bo‘lgan tartibga muvofiq sotiladi.
 Bosh prokuror, Davlat soliq qo‘mitasi raisi, Davlat bojxona qo‘mitasi raisi, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari davlat daromadiga o‘tkazilishi to‘g‘risida 2003-yil 1-fevralgacha qaror qabul qilingan mol-mulkning 2003-yil 1-martgacha sotilishini ta’minlasinlar.
 3. O‘zbekiston Respublikasi Hukumatining 2-ilovaga muvofiq qarorlari o‘z kuchini yo‘qotgan deb hisoblansin.
 4. O‘zbekiston Respublikasi Adliya vazirligi va Moliya vazirligi manfaatdor vazirliklar hamda idoralar bilan birgalikda bir oy muddatda: 
 amaldagi qonun hujjatlariga o‘zgartirish va qo‘shimchalar kiritish to‘g‘risida taklif kiritsinlar;
 idoraviy normativ hujjatlarning mazkur qarorga muvofiqlashtirilishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi A.A. Azizov hamda Bosh vazir o‘rinbosari R.S. Azimov zimmasiga yuklansin.
 1. Mazkur Nizom “Sud hujjatlari va boshqa organlar hujjatlarini ijro etish to‘g‘risida”gi O‘zbekiston Respublikasi Qonuni asosida ishlab chiqilgan hamda davlat daromadiga o‘tkaziladigan mol-mulkni hisobga olish, baholash va sotish tartibini belgilaydi. 
 2. Mazkur Nizom davlat daromadiga o‘tkaziladigan:
 jinoiy ishlar bo‘yicha sud qarorlari asosida — mol-mulkning jinoyat buyumlari va qurollari, shuningdek ashyoviy dalillarga oid qismiga;
 ma’muriy huquqbuzarlik to‘g‘risidagi ishlar bo‘yicha sud qarorlari asosida — mol-mulkning huquqbuzarlik buyumlari va qurollari, shuningdek ashyoviy dalillarga oid qismiga; 
 fuqarolik ishlari bo‘yicha sud qarorlari asosida — belgilangan tartibda egasiz deb e’tirof etilgan mol-mulkka;
 fuqarolik ishlari bo‘yicha sud qarorlari asosida — mol-mulkning davlatga yetkazilgan zararni qoplashga yo‘naltiriladigan qismiga;
 ishni to‘xtatishda tergov organlarining qarorlari asosida — mol-mulkning jinoyat buyumlari va qurollari, shuningdek ashyoviy dalillarga oid qismiga; 
 bojxona organlari qarorlari asosida — eksport qilish taqiqlangan buyumlar va mahsulotlarning O‘zbekiston Respublikasidan olib chiqib ketilayotgan qismiga, shuningdek O‘zbekiston Respublikasi hududiga olib kelinayotgan, uning hududi orqali tashilayotgan (xalqaro tranzitdan tashqari), aksiz markasi bilan markalanmagan saqlanayotgan tamaki mahsulotlari va alkogolli ichimliklarga;
 soliq organlari qarorlari asosida — aksiz markasi bilan markalanmagan saqlanayotgan, sotilayotgan, noqonuniy ishlab chiqarilayotgan tamaki mahsulotlari va alkogolli ichimliklarga;
 O‘zbekiston Respublikasi Bosh prokuraturasi huzuridagi Soliq va valyutaga oid jinoyatlarga qarshi kurashish departamenti hamda uning joylardagi bo‘linmalari qarorlari asosida — aksiz markasi bilan markalanmagan saqlanayotgan, sotilayotgan, noqonuniy ishlab chiqarilayotgan tamaki mahsulotlari va alkogolli ichimliklarga tatbiq etiladi.
 3. Mazkur Nizomning 2-bandida nazarda tutilgan mol-mulkni (keyingi o‘rinlarda mol-mulk deb yuritiladi) olib qo‘yish vakolatli organ mansabdor shaxsi tomonidan qonun hujjatlarida nazarda tutilgan tartibda va asoslarda amalga oshiriladi. 
 4. Mol-mulkni olib qo‘yish to‘g‘risida vakolatli organ mansabdor shaxsi tomonidan protokol tuziladi, unda quyidagilar ko‘rsatilishi kerak:
 a) tuzilgan vaqti va joyi;
 b) protokolni tuzgan shaxsning lavozimi, familiyasi, ismi, otasining ismi; 
 v) mol-mulk egasi va mol-mulk olib qo‘yilgan shaxs to‘g‘risidagi ma’lumotlar (familiyasi, ismi, otasining ismi, manzili, pasportiga oid ma’lumotlar va shu kabilar), ularni aniqlash imkoniyati bo‘lmagan hollar bundan mustasno;
 g) mol-mulkni olib qo‘yishda ishtirok etgan shaxslar to‘g‘risidagi ma’lumotlar, agar ular bo‘lsa;
 d) huquqbuzarlik sodir etilgan joy, vaqt va uning mazmuni;
 e) mazkur huquqbuzarlik uchun javobgarlikni nazarda tutuvchi normativ hujjat;
 j) huquqbuzarning tushuntirish xati;
 z) olib qo‘yilayotgan har bir buyumning nomi va miqdori, uning o‘ziga xos belgilari (og‘irligi, uzunligi, eskirganlik darajasi va boshqalar); 
 i) olib qo‘yilayotgan mol-mulkning saqlanishi ta’minlanishi, shu jumladan ham buyumlarning o‘zini, ham ular vaqtincha saqlanayotgan joyni muhrlab qo‘yish, agar bu ishlar amalga oshirilgan bo‘lsa. 
 5. Mol-mulk olib qo‘yilgandan keyin vakolatli organ mansabdor shaxsi tomonidan bir sutka muddatda mol-mulkni:
 saqlash uchun mas’ul shaxsni belgilagan holda vakolatli organning binolari, maydonlari, omborlarida;
 talab qilinadigan omborlarga, asbob-uskunalar va mol-mulkni saqlash normalariga muvofiq sharoitlarga ega bo‘lgan boshqa korxonalar va tashkilotlarning binolari, maydonlari, omborlarida saqlash uchun joylashtirish masalasi hal qilinadi.
 Mol-mulkni saqlash uchun mas’ul bo‘lgan shaxslar (tashkilotlar) uni saqlash shartlariga rioya etishga va tegishli shart-sharoitlarni ta’minlashga majburdirlar hamda mol-mulkning buzilishi, shikastlanishi, kamomadi, yashirilishi va yo‘q qilinishi uchun to‘liq moddiy javob beradilar va boshqacha javobgarlikka tortiladilar.
 Saqlash uchun qabul qilish-topshirish vakolatli organ mas’ul mansabdor shaxsining hamda mol-mulkni saqlashga qabul qilgan shaxsning imzolari bilan tasdiqlangan uch nusxadagi mol-mulkning ro‘yxati bilan rasmiylashtiriladi.
 Mol-mulk saqlashga topshirilgungacha uning saqlanishi uchun mas’uliyat mol-mulkni olib qo‘ygan vakolatli organning mansabdor shaxsi zimmasiga yuklanadi.
 6. Olib qo‘yilgan mol-mulkning iste’mol qilish (foydalanish, qayta ishlash) uchun yaroqliligini ekspert o‘rganish va uni baholash maqsadida vakolatli organning vakolatli shaxsi uch sutka mobaynida, tez buziladigan tovarlarga nisbatan esa — bir sutka mobaynida ekspert tayinlaydi.
 Ekspert vakolatli organning mansabdor shaxsi va mol-mulkning egasi ishtirokida, u bo‘lmagan taqdirda esa — guvohlar ishtirokida belgilangan tartibda sinov uchun va namunalar oladi.
 Ekspert tekshiruvi va mol-mulkni baholash, agar bu uning vakolatiga kirgan taqdirda, bitta tashkilotga (tashkilotning mutaxassisiga) yuklanishi mumkin.
 7. Ekspert tekshiruvi mol-mulkning turiga qarab qonun hujjatlarida belgilangan tartibda bunga vakolati bo‘lgan tashkilotlar (standartlashtirish organi yoki uning tomonidan akkreditatsiya qilingan tashkilotlar, laboratoriyalar, sanitariya-epidemiologiya organlari, ixtisoslashtirilgan ekspert tashkilotlar va boshqa muassasalar) tomonidan o‘tkaziladi. Ekspertiza natijalari to‘g‘risida vakolatli tashkilot uch sutka mobaynida, tez buziladigan tovarlar bo‘yicha esa — bir sutka mobaynida mol-mulkni olib qo‘ygan organga yozma xulosa taqdim etadi.
 Uch kun muddatda ekspertiza o‘tkazish mumkin bo‘lmagan o‘ziga xos xossalarga ega bo‘lgan tovarlarning ayrim turlari bo‘yicha, tez buziladigan tovarlardan tashqari, ekspertiza qonun hujjatlarida belgilangan muddatlarda o‘tkaziladi.
 8. Mol-mulkni olib qo‘ygan organ (mansabdor shaxs) baholash uchun mutaxassis tayinlaydi. Soliq, bojxona organlari hamda surishtiruv va dastlabki tergov organlari tomonidan olib qo‘yilgan mol-mulkni baholashda moliya organlarining vakillari majburiy tartibda ishtirok etadilar.
 Vakolatli organning tegishli mansabdor shaxsi tomonidan uch sutka mobaynida, tez buziladigan tovarlarga nisbatan esa — bir sutka mobaynida mutaxassis sifatida zarur bilimlarga ega bo‘lgan shaxs (savdo, baholash, auditorlik tashkilotlari va boshqa tashkilotlarning xodimlari) jalb etiladi.
 Mol-mulkni baholash mutaxassis tomonidan talab kon’yunkturasining mavjud ma’lumotlari va ichki bozor taklifi asosida baholash kunida amalda bo‘lgan narxlar bo‘yicha o‘tkaziladi.
 Mazkur Nizomning 22—25, 28-bandlarida ko‘rsatilgan mol-mulkni, shuningdek o‘ziga xos xossalarga ega bo‘lgan mol-mulkni baholashda ko‘rsatib o‘tilgan mol-mulk berilayotgan (sotilayotgan) tegishli tashkilotlarning vakillari mutaxassis sifatida jalb etiladi.
 Mutaxassis vakolatli organning mansabdor shaxsi chaqirig‘iga ko‘ra kelishi, qo‘yilgan masalalarga xolisona xulosa berishi, ular tomonidan bajarilayotgan ishlar yuzasidan tushuntirish berishi shart.
 Mutaxassis uch sutka mobaynida, tez buziladigan tovarlar bo‘yicha esa – darhol yozma shaklda xulosa beradi.
 9. Ekspert va baholash bo‘yicha mutaxassis o‘zlari bergan xulosaning ishonchliligi va xolisligi uchun qonun hujjatlarida belgilangan tartibda javob beradilar.
 10. Olib qo‘yilgan mol-mulkni hisobga olish va uning sudgacha harakati uni olib qo‘ygan organ tomonidan ushbu Nizomga 1-ilovaga muvofiq shakl bo‘yicha yuritiladi.
 Soliq organlari davlat daromadiga o‘tkazilishi kerak bo‘lgan, unga nisbatan olib qo‘yish to‘g‘risida qaror qabul qilingan mol-mulk hisobini uni sotishdan pul mablag‘lari tushishigacha yuritadilar.
 11. Olib qo‘yish sanasida eng kam oylik ish haqining 200 baravari qiymatidagi va undan ortiq qiymatdagi mol-mulkni olib qo‘ygan organ mol-mulk olingan joy bo‘yicha hududiy prokurorga darhol maxsus bildirishnoma yuborishi shart. 
 Har bir bunday holat bo‘yicha prokuratura organlari uzil-kesil qaror qabul qilingungacha va mol-mulk davlat daromadiga o‘tkazilgungacha nazorat yuritadilar. 
 Eng kam oylik ish haqining 200 baravari qiymatidagi va undan ortiq qiymatdagi mol-mulkni olib qo‘yish va uni davlat daromadiga o‘tkazishning yagona hisobini prokuratura organlari O‘zbekiston Respublikasi Bosh prokurori tomonidan belgilangan tartibda yuritadilar.
 12. Mol-mulkni olib qo‘yish to‘g‘risidagi materiallar mol-mulkning iste’mol, foydalanish va qayta ishlash uchun yaroqliligi haqida ekspertning xulosasi hamda baholash bo‘yicha mutaxassisning xulosasi bilan birgalikda qonun hujjatlarida belgilangan tartibda va muddatlarda mol-mulkni davlat daromadiga o‘tkazish to‘g‘risida qaror qabul qilgan tegishli sudga yoki organga (mansabdor shaxsga) berilishi kerak.
 13. Mol-mulkning davlat daromadiga o‘tkazilishi to‘g‘risida qaror qabul qilgan sud yoki organ o‘zi chiqargan tegishli qaror kuchga kirgandan so‘ng keyingi kundan kechikmay ijro hujjatlarini ijro etish uchun O‘zbekiston Respublikasi Adliya vazirligi huzuridagi Sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamentining tegishli sud ijrochilari tuman (shahar) bo‘limlariga yuboradi.
 Mol-mulkni davlat daromadiga o‘tkazish to‘g‘risidagi kuchga kirgan sud qarori asosida sud tomonidan beriladigan ijro varaqasi, shuningdek vakolatli organning mol-mulkning davlat daromadiga o‘tkazilishi to‘g‘risidagi kuchga kirgan qarori nusxasi ijro hujjati hisoblanadi.
 Ijro hujjatiga olib qo‘yish to‘g‘risidagi protokol, mol-mulkning belgilangan standartlarga muvofiqligi to‘g‘risida ekspert xulosasi, mutaxassisning mol-mulk baholanganligi to‘g‘risidagi xulosasi nusxalari, shuningdek ijroni yuritish uchun zarur bo‘lgan boshqa hujjatlar ilova qilinadi.
 14. Sud ijrochisi sudning yoki uni bergan boshqa vakolatli organning ijro hujjatini bajarish uchun qabul qilib olishga va qonun hujjatlariga muvofiq unga ijro hujjati kelib tushgan kundan boshlab uch kundan kechikmay ijro ishi qo‘zg‘ashga majbur. 
 Sud ijrochisi o‘zida saqlanayotgan mol-mulk ro‘yxatini tuzadi, ushbu mol-mulk shu paytdan boshlab uning ixtiyoriga o‘tadi.
 Mol-mulk ro‘yxati tegishli dalolatnoma bilan rasmiylashtiriladi. Dalolatnoma sud ijrochisi, mol-mulk saqlanishi uchun javobgar bo‘lgan shaxs tomonidan imzolanadi.
 15. Sud ijrochisi ijro hujjati bajarilishigacha mol-mulk saqlanadigan joyni o‘zgartirishga haqlidir. Bunda qabul qilish-topshirish dalolatnomasi tuziladi. Dalolatnoma sud ijrochisi, mol-mulkni olib qo‘ygan organning vakili, mol-mulk saqlanishi uchun javobgar bo‘lgan shaxs, mol-mulk saqlanishi uchun javobgar etib tayinlangan shaxs tomonidan imzolanadi.
 Mol-mulkni saqlash joyi o‘zgargan taqdirda ro‘yxat tuzish bilan bir vaqtda faqat qabul qilish-topshirish dalolatnomasi rasmiylashtiriladi, unda mol-mulkning ro‘yxati aks ettiriladi.
 Mol-mulkni saqlash tuzilgan shartnoma asosida keyinchalik sotish uchun savdo tashkilotiga yuklanishi ham mumkin.
 16. Davlat daromadiga o‘tkazilgan mol-mulkni sotish, ko‘chmas mulkdan tashqari, shartnoma-vositachilik asosida yoxud kimoshdi savdosi shartlarida amalga oshiriladi.
 Ko‘chmas mulk qonun hujjatlarida nazarda tutilgan tartibda ixtisoslashtirilgan tashkilotlar tomonidan savdo o‘tkazish yo‘li bilan sotiladi.
 17. Mol-mulkni sotish bo‘yicha muqobil shartlarda hokimlik tomonidan belgilangan savdo tashkiloti bilan xizmatlar ko‘rsatishga shartnoma Sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamentining hududiy bo‘limlari bilan tuziladi.
 Savdo tashkilotlari bilan shartnoma tuzishda ularning ixtisoslashuvi, joylashgan joyi va iste’molchi uchun qulayligi (viloyat va tuman (shahar) markazlari, bozorlar va hokazolar), tegishli omborxonalar, jihozlar va boshqalar mavjudligi hisobga olinadi.
 Mol-mulkni sotish xizmatlari ko‘rsatish uchun shartnomaning amal qilish muddatini uzaytirishda mazkur shartnoma shartlariga rioya etish va mol-mulkni sotish tartibi buzilmaganligi ham hisobga olinadi. 
 18. Sotilishi kerak bo‘lgan mol-mulk ijro ishini yurituvchi sud ijrochilari tomonidan tovarga ilova qilinadigan yukxati bilan birgalikda savdo tashkilotlariga beriladi. Ijro hujjatlarining o‘z vaqtida bajarilishini ta’minlash uchun mol-mulk uning miqdoridan, hajmidan va tez sotilishi imkoniyatlaridan kelib chiqib bir vaqtning o‘zida sotish uchun bir nechta savdo tashkilotlariga berilishi mumkin.
 Shartnoma shartlariga rioya etilishi, shuningdek mol-mulk sotilishi tartibini nazorat qilish tegishli sud ijrochilari tomonidan amalga oshiriladi. Shartnoma shartlari va mol-mulkni sotish tartibi buzilgan taqdirda tegishli sud ijrochisi mol-mulkni uni sotish yuzasidan xizmatlar ko‘rsatishga shartnoma tuzilgan boshqa savdo tashkilotiga berishga haqlidir.
 19. Savdo tashkilotlari o‘zining mol-mulkni qabul qilib olish va sotish bilan bog‘liq xarajatlarini qoplash uchun shartnomada belgilangan, biroq sotilgan mol-mulk qiymatining 10 foizidan ortiq bo‘lmagan sotilgan mol-mulk savdo chegirmasini o‘z foydasiga ushlab qoladilar.
 20. Savdo tashkiloti tomonidan qabul qilingan mol-mulkka talab bo‘lmasa va 30 kun mobaynida belgilangan narxda sotilmasa, savdo tashkiloti mol-mulkning bahosini sud ijrochisi, moliya va soliq organlari vakillari hamda baholash bo‘yicha tayinlangan mutaxassis ishtirokida uning qiymatidan 20 foizdan ortiq bo‘lmagan miqdorda arzonlashtiradi. Ayni bir vaqtda mol-mulk sotilganligi uchun savdo tashkilotiga tegishli bo‘lgan savdo chegirmasi summasi qayta hisob-kitob qilinadi, arzonlashtirish to‘g‘risida maxsus shakl bo‘yicha dalolatnoma tuziladi, uning nusxasi moliya, soliq organlariga va vakolatli organlarga beriladi.
 21. Sotish uchun savdo tashkilotlariga beriladigan barcha buyumlar ro‘yxatga olish dalolatnomasida yoki qabul qilish-topshirish dalolatnomasida nazarda tutilgan tartib raqamlari, shuningdek qonun hujjatlariga muvofiq boshqa ma’lumotlar ko‘rsatilgan holda muvofiqlik sertifikatlari (sertifikatlanishi shart bo‘lgan tovarlar bo‘yicha) va savdo tashkilotining tovar yorliqlari bilan ta’minlanishi kerak. 
 Buyumlarni juz’iy ta’mirlash, tozalash, tekislash ularni sotish uchun qabul qilib olgan savdo tashkilotlari hisobiga amalga oshiriladi.
 22. Qimmatbaho metallar — oltin, kumush, platina va har qanday tur va holatdagi platina guruhiga kiruvchi metallar (palladiy, iridiy, rodiy, ruteniy va osmiy), ishlov berilmagan va qayta ishlangan tabiiy qimmatbaho toshlar (olmos, brilliant, firuza, la’l, yoqut, shuningdek tabiiy marvarid) va yarim qimmatbaho toshlar, shuningdek tarkibida qimmatbaho va yarim qimmatbaho toshlar va tabiiy marvarid bo‘lgan buyumlar (baholash dalolatnomasi bo‘yicha muzeylar, kutubxonalar, arxivlar, ilmiy muassasalarga tekin beriladigan tarixiy, ilmiy, badiiy qimmatga ega bo‘lganlaridan tashqari) O‘zbekiston Respublikasi Markaziy bank huzuridagi Qimmatbaho metallar agentligiga berilishi kerak.
 23. Diniy madaniyatga tegishli buyumlar (tarixiy, badiiy, ilmiy qimmatga ega bo‘lgan, shuningdek tarkibida qimmatbaho metallar va toshlar bo‘lgan buyumlardan tashqari) diniy tashkilotlarga dalolatnoma bo‘yicha bepul beriladi.
 24. Pul mablag‘lari, xorijiy valyuta, cheklar, obligatsiyalar va boshqa qimmatli qog‘ozlar, aksiyalar, jamg‘arma omonatlari, pul-buyum lotereyalari chiptalaridan tashqari, amaldagi qonun hujjatlariga muvofiq O‘zbekiston Respublikasi Markaziy bankiga beriladi.
 25. Pochta markalari, shu jumladan kolleksiya qilinadigan markalar haqi olinib pochta aloqasi tashkilotlariga beriladi.
 26. Kitoblar, tarixiy, ilmiy-badiiy qimmatga va boshqa madaniy qimmatga ega bo‘lgan kitoblardan tashqari, haqi olinib kitob savdosi tashkilotlariga beriladi. Agar kitoblar ko‘rsatilgan tartibda sotilmagan taqdirda, ular chiqindi qog‘ozlarni qabul qilish uchun belgilangan narxlar bo‘yicha ikkilamchi xomashyo tashkilotlariga to‘lov evaziga o‘tkaziladi.
 27. Qishloq xo‘jaligi mashinalari, invetar, mahsuldor va ish mollari, asalari oilalari, em-xashak, mineral o‘g‘itlar va pestitsidlar haqi olinib qishloq xo‘jaligi korxonalariga va qishloq xo‘jaligi mahsulotlari etishtiruvchi fuqarolarga beriladi.
 28. Jun, mol go‘shti, parrandalar, quyonlar, don, kanop va zig‘ir tolasi va boshqa qishloq xo‘jaligi mahsulotlari haqi olinib ularni tayyorlash bilan shug‘ullanuvchi tashkilotlarga beriladi.
 Charm, momiq-mo‘yna va qorako‘l ularni qayta ishlashga ixtisoslashtirilgan tashkilotlarga to‘lov evaziga beriladi. 
 29. Ko‘p yillik dov-daraxtlar (bog‘, poliz o‘simliklari) hokimliklarga tekin beriladi.
 30. Ishlatib bo‘lmaydigan qora va rangli metallardan yasalgan buyumlar, shuningdek metall parchalari va ushbu metallarning chiqindilari to‘lov evaziga korxonalar va tashkilotlarga beriladi.
 31. Dastgohlar va boshqa ishlab chiqarish asbob-uskunalari, shuningdek tovarlar va mahsulotlar va shu kabilarni ishlab chiqaruvchi kichik hajmli zavodlar, liniyalar korxona va tashkilotlarga to‘lov evaziga beriladi.
 32. Dastlabki qayta ishlanmasdan savdo tarmog‘i orqali sotilishi mumkin bo‘lmagan buyumlar tegishli korxonalarga keyinchalik qayta ishlash uchun sotiladi.
 33. Foydalanilishi yoki sotilishi mumkin bo‘lmagan buyumlar, shuningdek makulatura va ikkilamchi xomashyoning boshqa turlari ikkilamchi xomashyoni yig‘ish va qayta ishlash bilan shug‘ullanuvchi tegishli tashkilotlarga sotiladi.
 34. Yo‘q qilish haqidagi ijro hujjati berilgan mol-mulk, shuningdek o‘z holatiga ko‘ra ikkilamchi xomashyo sifatida foydalanilishi mumkin bo‘lmagan buyumlar sud ijrochisi tomonidan, mol-mulkni olib qo‘ygan organning vakili, tegishli mutaxassis va xolis guvohlar ishtirokida yo‘q qilinadi, bu to‘g‘rida tegishli dalolatnoma tuziladi.
 35. Mol-mulkni sud ijrochilari, Sud qarorlarini ijro etish, sudlar faoliyatini moddiy–texnika jihatidan va moliyaviy ta’minlash departamenti, soliq, moliya, bojxona, sud, prokuratura, ichki ishlar organlari, Milliy xavfsizlik xizmati, Davlat chegaralarini qo‘riqlovchi qo‘mita xodimlari, ekspertiza va baholashni amalga oshirgan mutaxassislar, shuningdek ushbu mol-mulkni sotuvchi savdo tashkilotlari xodimlari tomonidan sotib olinishi taqiqlanadi.
 36. Davlat daromadiga o‘tkaziladigan mol-mulkni va ularni sotishdan olinadigan pul mablag‘larini hisobga olish sud ijrochilari tomonidan ushbu Nizomga 2-ilovaga muvofiq shakl bo‘yicha yuritiladi.
 37. Saqlash muddati 72 soatgachani tashkil qiladigan tez buziladigan tovarlar, shuningdek yaroqlilik muddati bir oy mobaynida tugaydigan tovarlar, ularning davlat daromadiga o‘tkazilishi to‘g‘risida qaror qabul qilinganidan qat’i nazar, iste’molga (foydalanishga, qayta ishlashga) yaroqliligi bo‘yicha ekspertiza xulosasi va uni baholash vaqtidan boshlab bir sutka mobaynida olib qo‘ygan organning mansabdor shaxsi tomonidan sud ijrochisi ishtirokida savdo tashkilotlariga sotish uchun beriladi.
 Bunda tovarlarni sotishdan tushgan mablag‘lar tovarni davlat daromadiga o‘tkazish yoxud uni qaytarish to‘g‘risida ijro hujjati olingunga qadar sud ijrochilarining tegishli bo‘linmalaridagi depozit hisob raqamlariga o‘tkaziladi.
 Tez buziladigan tovarlarning, shuningdek yaroqlilik muddati bir oy mobaynida tugaydigan tovarlarning iste’molga (foydalanishga, qayta ishlashga) yaroqliligi to‘g‘risida ekspertiza tomonidan xulosa chiqarilgan taqdirda uni olib qo‘ygan vakolatli organning mansabdor shaxsi sud ijrochisi, sanitariya-epidemologiya stansiyasi vakili va xolis guvohlar ishtirokida mol-mulkni yo‘q qilishni amalga oshiradi, bu to‘g‘rida yo‘q qilish haqidagi dalolatnoma tuziladi.
 38. Olib qo‘yish, ekspertizadan o‘tkazish, saqlash va giyohvandlik vositalari, qurol-yarog‘lar bilan bog‘liq boshqa xatti-harakatlar, shuningdek ularni hisobga olish qonun hujjatlari bilan tasdiqlangan tartibda amalga oshiriladi.
 39. Avtomototransport vositalarini olib qo‘yishda vakolatli organning mansabdor shaxsi tomonidan u majburiy tartibda ko‘rikdan o‘tkaziladi hamda olib qo‘yish to‘g‘risidagi protokolda uning ma’lumotlari, holati va butligi aks ettiriladi. 
 40. Olib qo‘yilgan avtomototransport vositalari vakolatli organlarning, Ichki ishlar vazirligining Davlat yo‘l harakati xavfsizligi xizmati organlarining hamda ularni saqlashning tegishli sharoitlarini ta’minlovchi boshqa tashkilotlarning maxsus ajratilgan joylarida (saqlash joylari, omborlar, jarima maydonchalarida) saqlanadi.
 41. Avtomototransport vositasini olib qo‘ygan vakolatli organning mansabdor shaxsi olib qo‘yish to‘g‘risida protokol tuzilgan vaqtdan boshlab uch kun muddatda avtomototransport vositalarini ro‘yxatdan o‘tkazuvchi tegishli notarial organlarga va ichki ishlar organlariga bildirishnoma jo‘natadi.
 42. Olib qo‘yilgan avtomototransport vositasining texnik holatini ko‘rikdan o‘tkazish va baholash Ichki ishlar vazirligining Davlat yo‘l harakati xavfsizligi xizmati organlarining mutaxassislari tomonidan moliya organi hamda avtomobillarga texnika xizmati ko‘rsatish ixtisoslashgan korxonalari vakillarining majburiy tartibdagi ishtirokida amalga oshiriladi.
 43. Avtomototransport vositasini davlat daromadiga o‘tkazish to‘g‘risida qaror qabul qilingandan keyin sud ijrochisi ushbu Nizomda belgilangan tartibda avtomototransport vositasini qabul qilish-topshishni amalga oshiradi.
 44. Avtotransport vositalarini sotish belgilangan tartibda kimoshdi savdolari orqali amalga oshiriladi.
 45. Mol-mulkni sotishdan tushgan pul mablag‘lari, savdo chegirmasini chiqarib tashlagan holda, sotilishiga qarab savdo tashkiloti tomonidan sud ijrochilarining tegishli bo‘limlaridagi maxsus hisob raqamiga 3 kundan kechikmay, ijro hujjatining tartib raqami va sanasi ko‘rsatilgan holda o‘tkaziladi.
 Mol-mulkni sotishdan tushgan summani o‘tkazish muddati kechikkan taqdirda savdo tashkiloti kechikkan har bir kun uchun to‘lanadigan summaning 0,5 foizi miqdorida davlat budjeti daromadiga penya to‘laydi.
 46. Mol-mulkni sotishdan olingan pul mablag‘larini o‘tkazish uchun sud ijrochilarining tegishli bo‘linmalari tomonidan bankda maxsus hisob raqami ochiladi.
 Sud ijrochilarining tegishli bo‘linmalari hisob raqamiga tushgan pul mablag‘larining: 
 80 foizi — tegishli mahalliy budjetga;
 10 foizi — mol-mulkni davlat daromadiga olib qo‘ygan organning maxsus hisob raqamiga;
 10 foizi — Sudlar va adliya organlarini rivojlantirish jamg‘armasi hisob raqamiga uch bank kuni mobaynida o‘tkaziladi.
 47. Sud ijrochilariga:
 mahalliy budjetlar hisob raqamlari rekvizitlari — tegishli moliya organlari tomonidan;
 tegishli davlat organlarining maxsus hisob raqamlari rekvizitlari — Sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamenti tomonidan ushbu organlar bilan birgalikda yetkaziladi.
 Davlat daromadiga o‘tkazilgan mol-mulkni sotishdan tushgan mablag‘lar bo‘yicha har oyda keyingi oyning 5-kunigacha sud ijrochilarining tegishli bo‘linmalari, prokuratura, soliq, bojxona va tergov organlari o‘rtasida solishtirish dalolatnomasi tuziladi.
 48. Saqlash, ekspertiza va baholashni o‘tkazish, transport xarajatlari va mol-mulkni davlat daromadiga o‘tkazish bilan bog‘liq boshqa xarajatlar tegishli ravishda:
 mol-mulkni olib qo‘ygan organlar mablag‘lari hisobiga — mol-mulkni sud ijrochilariga bergungacha;
 Sudlar va adliya organlarini rivojlantirish jamg‘armasining mablag‘lari hisobiga — mol-mulk sud ijrochilariga o‘tkazilgandan keyin qoplanadi.
 49. Mol-mulk yoki uning qiymati:
 mol-mulkni davlat daromadiga o‘tkazish to‘g‘risidagi sud qarori yoki vakolatli organ qarori bekor qilinganda;
 mol-mulkning bir qismini band qilib qo‘yishni bekor qilish (ro‘yxatdan chiqarish) to‘g‘risida sud qarori chiqarilganda;
 mol-mulkni egasiz deb e’tirof etish to‘g‘risidagi sud qarori bekor qilinganda;
 qonun hujjatlarida nazarda tutilgan boshqa hollarda qaytariladi.
 50. Mol-mulk hali sotilmagan yoki qayta ishlashga topshirilmagan bo‘lsa uni qaytarish vakolatli organ yoki sud organi ijrochisi tomonidan, mol-mulkni qaytarish to‘g‘risidagi ariza berilgan kundan boshlab o‘n kun muddatda amalga oshiriladi, bu mazkur Nizomga 1 va 2-ilovalarga muvofiq shakllar bo‘yicha hisobga olinadi.
 Arizaga mazkur mulk davlat mulkiga tushganligiga asos bo‘lgan qaror tegishli davlat organi tomonidan bekor qilinganini tasdiqlovchi hujjatning tasdiqlangan nusxasi ilova qilinadi.
 51. Agar mol-mulk sotilgan yoki qayta ishlashga topshirilgan bo‘lsa, mol-mulk qiymatini qaytarish moliya organlari tomonidan, tegishli budjet mablag‘laridan mol-mulk qiymatini to‘lash to‘g‘risidagi ariza berilgan kundan boshlab o‘n kun muddatda amalga oshiriladi. 
 Mol-mulk qiymatini to‘lash to‘g‘risidagi arizaga mazkur mulk davlat mulkiga o‘tkazilganligiga asos bo‘lgan qaror tegishli davlat organi tomonidan bekor qilinganini tasdiqlovchi hujjatning tasdiqlangan nusxasi ilova qilinadi. 
 52. Mol-mulk qiymatining bahosi (summasi) qonun hujjatlariga muvofiq aniqlanadi.
 Bunda agar sotilgan mol-mulk qiymatidan davlat organlarining maxsus hisob raqamlariga chegirishlar amalga oshirilgan bo‘lsa, u holda qiymatning tegishli summasi ushbu organlar hisobidan to‘lanadi.
 53. Mol-mulkni qaytarish yoki uning qiymatini to‘lash, agar qaytarish to‘g‘risidagi ariza mol-mulkni davlat daromadiga o‘tkazish to‘g‘risidagi qarorlar bekor qilingan kundan boshlab uch yildan kechikmay berilgan bo‘lsa, amalga oshiriladi. 
 54. Sud ijrochilari bo‘linmalari tegishli soliq organlariga belgilangan shaklda, ortib boruvchi yakun bilan har oyda hisobot oyidan keyingi oyning 10-kunigacha mol-mulkni sotishdan pul mablag‘lari tushishi va ularning taqsimlanishi to‘g‘risida hisobot taqdim etadilar.
 Hisobot shakli O‘zbekiston Respublikasi Davlat soliq qo‘mitasi va Adliya vazirligi tomonidan Moliya vazirligi bilan kelishilgan holda tasdiqlanadi.
 55. Soliq organlari har oyda hisobot oyidan keyingi oyning 20-kunigacha moliya organlariga belgilangan shaklda, ortib boruvchi yakun bilan mol-mulkni sotishdan olingan pul mablag‘larining davlat budjetiga tushishi to‘g‘risida hisobot taqdim etadilar.
 56. Mol-mulkni sotishdan tushgan pul mablag‘larining davlat daromadiga to‘liq va o‘z vaqtida tushishini nazorat qilish, shuningdek davlat organlariga bepul berilgan mol-mulkni hisobga olish soliq organlari tomonidan amalga oshiriladi.
 57. Tovar-moddiy boyliklarni olib qo‘yish, davlat mulkiga o‘tkazish, ularni baholash (qayta baholash) hamda sotish vakolati berilgan, olingan pul mablag‘larining budjetga to‘liq va o‘z vaqtida o‘tkazilishini ta’minlovchi davlat boshqaruvi organlari faoliyatida qonuniylikni nazorat qilish O‘zbekiston Respublikasi Bosh prokurori va unga bo‘ysunuvchi prokurorlar tomonidan amalga oshiriladi.
 Ushbu Nizom talablarining har bir buzilishi holati bo‘yicha prokuratura organlari jazoning muqarrarligini ta’minlaydilar hamda qonunda nazarda tutilgan jinoiy javobgarlikkacha bo‘lgan javobgarlik choralarini ko‘radilar.
 58. Ushbu Nizomning buzilishi qonun hujjatlarida belgilangan tartibda javobgarlikka olib keladi.
 59. Ushbu Nizomni qo‘llanishi bo‘yicha paydo bo‘ladigan nizolar sud tartibida hal etiladi.
 1. Vazirlar Mahkamasining “Musodara qilingan, egasiz mol-mulkni, vorislik huquqi bilan davlat ixtiyoriga o‘tgan mol-mulkni va xazinalarni hisobga olish, baholash va sotish tartibi haqidagi Nizomni tasdiqlash to‘g‘risida” 1993-yil 22-martdagi 151-son qarorining (O‘zbekiston Respublikasi QT, 1993-y., 3-son, 11-modda, 1997-y., 6-son, 22-modda, 2001-y., 4-son, 22-modda) musodara qilingan va egasiz mol-mulkka oid qismi. 
 2. Vazirlar Mahkamasining “Musodara qilingan, egasiz mol-mulkni, vorislik huquqi bilan davlat ixtiyoriga o‘tgan mol-mulkni va xazinalarni hisobga olish, baholash va sotish tartibi haqidagi Nizomga o‘zgartirish va qo‘shimchalar kiritish to‘g‘risida” 1997-yil 13-iyundagi 295-son qarorining (O‘zbekiston Respublikasi QT, 1997-y., 6-son, 22-modda) musodara qilingan va egasiz mol-mulkka oid qismi. 
 3. Vazirlar Mahkamasining “O‘zbekcharmpoyabzali” uyushmasi korxonalarining barqaror faoliyatini ta’minlashga doir chora-tadbirlar to‘g‘risida” 2001-yil 12-apreldagi 172-son qarorining 9-bandi (O‘zbekiston Respublikasi QT, 2001-y., 4-son, 22-modda).